পরশ পাথরের সংস্পর্শে এসে পরিত্যক্ত মাটির ঢেলা যেমন খাঁটি সোনায় পরিণত হয় ঠিক তেমনি আল্লাহ্র নবীর সান্নিধ্যপ্রাপ্ত মানুষগণ এক একটি উজ্জ্বল প্রদীপের মত জগৎকে আলোকজ্জ্বল করেছিলেন। খোলাফায়ে রাশেদিন, সাহাবায়ে আজমায়িন, তাবেয়িন, তাবে-তাবেয়িন, ইমামে আজমায়িন ও যুগে যুগে আগত নবীর ওয়ারেশ আলেম-ওলামা, হক্কানি পীর-মাশায়েখগণ মসজিদে নববী বিশ্ববিদ্যালয়ের আসহাবে সুফ্ফার এক একজন প্রতিনিধি। এঁরা মহানবীর শিক্ষা ও আদর্শকে বুকে ধারণ করে পৃথিবীর রূপ বদলে দিয়েছেন। জ্ঞান-বিজ্ঞানে, শাসন-প্রশাসনে, ইন্সাফ ও আদলে, আর্তমানবতার কল্যাণে নিজেদের জীবনকে উৎসর্গ করেছেন। পবিত্র কুরআনের শিক্ষা ও মহানবীর সুন্নাহ্ ছিল তাঁদের প্রাতঃস্মরণীয়। তাঁরা এ দু’টিকে ধারণ করেছিলেন ইহকালীন কল্যাণ ও পরকালীন মুক্তির বাহন রূপে।